
(Plate 38) Cyprus: Island of Aphrodite II, collage on found bookplate, 2020.Theopisti Stylianou-Lambert & Nicolas Lambouris

CYPRUS: ISLAND OF APHRODITE II
έκθεση & παρουσίαση φωτογραφικού βιβλίου 

Θεοπίστη Στυλιανού-Λάμπερτ & Νικόλας Λαμπούρης
στο Σπίτι της Κύπρου

Την Τρίτη 3 Μαΐου 2022 πραγματοποιήθηκαν, στο Σπίτι της Κύπρου, τα εγκαίνια της έκθεσης και παρουσίασης του φωτογραφικού βιβλίου με τίτλο, «CYPRUS: ISLAND OF APHRODITE II» της Θεοπίστης Στυλιανού-Λάμπερτ και του Νικόλα Λαμπούρη.
Η έκθεση περιλαμβάνει την παρουσίαση του φωτογραφικού βιβλίου «Cyprus: Island of Aphrodite II», από τις εκδόσεις IAPT Press, μια σειρά φωτογραφικών κολλάζ καθώς και την προβολή της ταινίας  «Island of Aphrodite», του 1965, η οποία αποτελεί την πρώτη έγχρωμη ταινία-ντοκιμαντέρ του ΡΙΚ. 

Χαιρετισμό απηύθυνε ο Υφυπουργός Πολιτισμού της Κυπριακής Δημοκρατίας κ. Γιάννης Τουμαζής.

Στο πλαίσιο των εγκαινίων πραγματοποιήθηκε Συζήτηση Στρογγυλής Τραπέζης με θέμα, «Φωτογραφικά Αρχεία και Καλλιτεχνικές Πρακτικές» στην οποία συμμετείχαν ο Νικόλας Λαμπούρης, Εικαστικός, Πανεπιστήμιο Frederick (Λευκωσία), ο Αντώνης Βολανάκης, Εικαστικός, Τεχνολογικό Πανεπιστήμιο Κύπρου (Λεμεσός), η Πηνελόπη Πετσίνη, Φωτογράφος και Θεωρητικός Φωτογραφίας, Πάντειο Πανεπιστήμιο (Αθήνα), ο Κώστας Ιωαννίδης, Θεωρητικός της Τέχνης, Ανώτατη Σχολή Καλών και Εφαρμοσμένων Τεχνών (Αθήνα), ο Κωνσταντίνος Καλαντζής, Κοινωνικός Ανθρωπολόγος, Πανεπιστήμιο Θεσσαλίας (Βόλος), η Έλενα Στυλιανού, Ιστορικός Τέχνης, Ευρωπαϊκό Πανεπιστήμιο Κύπρου (Λευκωσία), και η Άρτεμις Ελευθεριάδου, Ιστορικός Τέχνης, Πανεπιστήμιο Frederick (Λευκωσία).
Τη συζήτηση συντόνισε η Θεοπίστη Στυλιανού-Λάμπερτ, Εικαστικός και Μουσειολόγος, Τεχνολογικό Πανεπιστήμιο Κύπρου (Λεμεσός) / CYENS Centre of Excellence (Λευκωσία). 
 
Το βιβλίο Cyprus: Island of Aphrodite [Νάσος τας Αφροδίτας] του Γιώργου Λανίτη, που εκδόθηκε το 1965 στη Λευκωσία, ήταν μια από τις πρώτες φιλόδοξες καλλιτεχνικές προσπάθειες για την παραγωγή ενός φωτογραφικού βιβλίου για την Κύπρο. Σε ένα ογκώδη τόμο χωρισμένο σε τρεις ενότητες, με τους εύστοχους τίτλους ‘O Τόπος’, ‘Οι Άνθρωποι’ και ‘Παράδοση’, ο Λανίτης επιχειρεί να αποδώσει την οπτική ουσία της Κύπρου την δεκαετία του 1960; μια παρακαταθήκη για ένα εθνικό και ρομαντικό όραμα του νησιού. 

Πενήντα πέντε χρόνια μετά, το βιβλίο «Cyprus: Island of Aphrodite» παρουσιάζεται τόσο ως καλλιτεχνικό όσο και ως ιστορικό τεκμήριο, ως τμήμα ενός ‘επιμελημένου’ αρχείου Κυπριακών εικόνων, ένα απτό και εννοιολογικό σημείο εκκίνησης για αυτό το έργο. Όταν το 2017, η οικογένεια Λανίτη παραχώρησε άδεια στο Τεχνολογικό Πανεπιστήμιο Κύπρου για τη ψηφιοποίηση του φωτογραφικό αρχείο του Λανίτη, οι καλλιτέχνες Στυλιανού-Λάμπερτ και Λαμπούρης βρέθηκαν μπροστά σε ένα τεράστιο αριθμό φωτογραφιών οι οποίες ήταν ταυτόχρονα οικείες, περίεργες, ενίοτε προσωπικές, αλλά χαρακτηριστικά Κυπριακές. Αφού πέρασαν μήνες μελετώντας το αρχείο του Λανίτη, εξετάζοντας παράλληλα τις σελίδες του πρωτότυπου βιβλίου για πιθανές οπτικές διασυνδέσεις και παρεμβάσεις, οι καλλιτέχνες κατέληξαν στις δικές τους επιλογές και οπτικές αντιπαραθέσεις για τη δημιουργία ενός νέου φωτογραφικού βιβλίου.

Το βιβλίο «Cyprus: Island of Aphrodite II», που εκδόθηκε το 2020, αποτελεί μια προσπάθεια των Στυλιανού-Λάμπερτ και Λαμπούρη να επαναδιαπραγματευτούν το δικό τους οπτικό παρελθόν αλλά συνάμα αποτελεί και ένα αφιέρωμα στη δημιουργική διαδικασία της φωτογραφικής επιλογής, αποκλεισμού και διαγραφής. Σαν μια συνεχιζόμενη φωτογραφική πράξη, το βιβλίο του 1965 αναπαράγεται σχολαστικά, μόνο που αυτή τη φορά, εισάγονται ‘νέες’ φωτογραφίες από το αρχείο Λανίτη επικαλύπτοντας μερικώς τις αρχικές σελίδες. Η διαδικασία γίνεται με πλήρη επίγνωση ότι η ίδια η πράξη της επικάλυψης καθιστά αναγκαία μια πολύ πιο ‘βίαιη’ πράξη, αυτή της διαγραφής. Όπως αναφέρει ο κοινωνιολόγος Ανδρέας Παναγιώτου στην εισαγωγή του βιβλίου «Cyprus: Island of Aphrodite II»: 

«Η επιβολή μιας εικόνας πάνω στην άλλη μπορεί να σοκάρει το μάτι, και να  φανεί ως παραβίαση. Το μάτι δεν μπορεί να δει την παλιά εικόνα στο σύνολό της. Μπορεί να την φανταστεί. Αλλά η καλλιτεχνική παρέμβαση δεν είναι μόνο μια κατάργηση. Είναι επίσης και μια συνέχεια. Αυτό είναι ένα βιβλίο στο οποίο καλλιτέχνες του 21ου αιώνα δημιουργούν νέες αντιφάσεις προσθέτοντας αρχειακές φωτογραφίες, σαν σε ένα κολάζ, σε παλαιότερες, κλασικές πια, ‘ιερές’ εικόνες».

Οι Στυλιανού-Λάμπερτ και Λαμπούρης προσέγγισαν το πρωτότυπο βιβλίο του 1965 ως ένα πλήρες έργο τέχνης, ένα αυτούσιο έργο, εξετάζοντας προσεκτικά θέματα αναπαραγωγής, υλικής υπόστασης, και σχεδιασμού. Σε συνεργασία με την συντάκτρια και καλλιτεχνική διευθύντρια της IAPT Press, Άρτεμις Ελευθεριάδου, το Cyprus Island of Aphrodite II του 2020, αναπαράγει το πρωτότυπο στο σύνολό του, διασφαλίζοντας ότι ο αναγνώστης μπορεί να διακρίνει τα δύο στρώματα: το παλιό και το νέο. Το βιβλίο που προκύπτει είναι μια εναλλακτική όψη μιας παλαιότερης Κύπρου, που αποκαλύπτει ξεχασμένες εικόνες και εστιάζει στην πολιτική της καθημερινότητας. 

Διάρκεια Έκθεσης: 3 - 20 Μαΐου 2022

Ώρες Λειτουργίας: Τρίτη, Πέμπτη: 10:00-18:00 και Δευτέρα, Τετάρτη, Παρασκευή: 10:00-15:00.

Υποστηρικτές

